Maghrings

Buit un tid kun, menxu id ardho rahiet ex ia lumatays uns weir quod hieb deub vurnt id, Elfs, brungend bad un fertil ed sarcwent pace, miekh unte bedebah circumstances ia rings qua sgilleer Medioghehrds fat. 
Ti Noldor Elfs (oino iom tri branchen im Eldar, Westelfs), attragen ab ia rumors od ies Dwerghs os Khazad-Dum hieb aunstohgen mithril, decis fortrehce pactum do un gaivia nieber id dwerghnagor. I sul Ost-in-Edhil, Elfenpoli, quer mox buir joint ab ti irios race. I Noldor, qui eestyehrgent cree staur ed elegant objects, meg oku beprienteer iens Dwerghs, con quens i smyohr id joy os makhe artitems sekwent methodes ed med id liubh qua Vala Aulë hieb docen im.
Lakin, menxu ir talent hieb naken sien apogee, Sauron, pussiren af haines ed jalousia, vitieung pehdihes i do un kapan. Ne tant volit is destruge i quem persclave i. Ismen wohsit swaurgen ab Gil-Galad, iom Elfenroy, i de Noldor os Ost-in-Edhil se sis bihe charmen ab eys drughav apparence ; isghi lik med ir peins ed desires. Isswo Sauron hieb esen oin im nityen os Aulë, Vala om arts ed substances ios Ardh ; seimen i Elfs ghohd ei doce fabuleus techniques, is de miegh im dahe sema nova. 
Eti, is wois i Noldor hieb refuset rikes Valinor bim Valar speit ir baygh profund wehnos os iter gnohe ids felicitat ed beauteit. Ighi klur iom Kyehrsen Poti kun is im propos kwehre ex ir gaivia un lando tem schungjin ed grandiose quem Valinor. Is im doxit id kerdos os makhe ia maghrings. 
 Sauron eet ex id sam race quem Gandalf ed alter Brukhs, un schija ex Valinors augsa. Isge hieb sohnken do Khitert con Morgoth. Quan is koviech id Oin Ring, is dahsit sib un incommensurable magh bet se seddosbohnd kathalika in Medioghehrd.
Is hieb dehn tant ex seswo do sien megil wehrgo quem oins kun tod buit destruct, isswo ed quantum is hieb creet tosmed buir aboliht.
Id texte eni est in Mordorbahsa, script med elfisk buksteivs : Oin Ringo kay waldhe vasyens. Oin Ringo kay trehve i. Oin Ringo kay bringhes vasyens ed do temos behnde i.
Ex ia mult rings i Elfs koviech, sont hissapta tik dwogim in ia legends iom awen tids. Dwogim plus oin quos sonterhistoria forwardht-se do ia mighels qua kehle Valinor ud mertiokwi. Terghi buit id makhen, sub id luce iom argdrus. Nu-dahsit Finrod, Elfenroy, id ad Barahir, un teution im menscen qui hieb salwt eys gwit. Tod ring remien tuntos, pos esus weitwodd iom megil wehrgs iom Prest, Dwo ed Trit Aiwen, aygwen ab id royal genti. Elessar heritit id unte sien cronen. 
Ia de dwogim maghrings qua gwohm do luce in Medioghehrd buit makhen unte id Dwot Aiwo, sub Saurons bereulens. Eys desguisen ed id swad wekwos quod flietter ia profundsta desires sienen mejbans ei it permiss uces tant ud i Elfs quem is im doxit. Buirwert makhen mult halkas in ia joyelarie ateliers os Ost-in-Edhil, yed neid udstieur ia maghrings binisbat-ya ta buir tik-ye skizzes. 
Quando Celebrimbor, is megsto daber ios citad, buit parat, is bimiekh sien chefdovers. Kun Sauron wois kafi pro parkwehre id final phase os sien plan, is rik sien poli kay kovache sien wi ring, destinen ad controle quanta esient makhen sekwent eys talim : id Oin Ring. 
 Ex ia Sept, tik oin esti druve-ye gnoht, tod quod Durïn bohr pos Celebrimbor schohnk id ei. Pos bedyehrcus is khakiet controle ia, Sauron iskwit recupere ia, bet is retrohv tik tri. Gandalf sieyg ad Frodo alters buir pernicen ab i dragons. Maynti to od buir destruct ? We mer-ye klohpt ? Nimen woid. 
Ir bertors khiek bihe controlen ab Sauron yed ne eent aun subihes id influence iom rings. Ir aygwan ne stopit crehsce eti eyswert ring pussirit Durïn ad refuse im Elfs os Eregion entre Moria. 
Durïn III, is Dwerghenroy, beghspace, yis messagers bi sien elfprient. So, kay rassure iom ed ei dikes is orbiet tik po id plaisure os cree ed ne os xihes, ei dahsit id bellst maghalka is hieb kwohrn tuntro, id prest iom septa dwerghenrings. 
Durïn hieb est alertet ab iam Potnia Galadriel qua hieb ei expliet ia likw id Elfenpoli con ti siens folk ob ia biey an Celebrimbor hiebit bilancet un orbat quos maxam udmohn iom. Ia eet ex ti Elf Potis ed Potnias qui refuseer truses Sauron. Quayque eet impossible probehre do diew epter eys desguisen, id orientation is hieb dahn ibs paurskens iom megil kovachen – quom chef eet Celebrimbor – lit protie schigiowng. 
Buit ghapt in id druna iom gwehmend wakyas od naiwo hieb ies elfdabers litto tem prosch pehde do ia skeirvias os magia ed ios neud iom machines qua baube ed polluent. Elfkerdos transcendti magia quod est un wehrgwent ed material manipulation os gwitus essence ; tik dank tod indice ghieb Galadriel od genas gawohbh vahsit rupes. 
 
Narya est ex gold bedehn samt un rubin. Buit daht ab Celembrimbor ad Cìrdan, iom palek iom Greis Havens. Senter schohnk id ad Gandalf kun is Greis Brukh arrivit do Medioghehrd con sien quar keiwens. 
Nenya est ex mithril ornet med un diamant. Buit schohnken ab Celebrimbor ad Galadriel qua folossicit id kay preserve Lòrien.
Vilya, id staurst iom tri, est ex gehlb gold bertor uns taungh sappir. Buit daht ad Gil-Galad qui betrus id sieni herald, Elrond, pre fortrehce do weir.
Ia tri elfisk rings comlikweer Medioghehrd ye id fingher iren bertors pos id fin ios Ringweir. 
Sauron, entrim, miekh sien wi ring in ia kvacheys os sien rig. Bet id augos tom im Eldar eet tem hogo quem tik un halka beghaben samt un incommensurable potential ghehdiet controle ia. Bi tod sabab dohlg is wehe do id uno mier part siens wi augos ed siens vol. 
Dank tod Oin Ring is koviech in id Piurnghyor ios Teniland, is wohlp, gnohnd id science ed id weida i Elfs hieb nuden, ghehde kwahtum quanto parkwehrient alter ringbertors, ed sammel controle ira brens. 
Eys ring eet tem simple quem ta im Elfs eent bell ed nraveihnd. Quermen i Noldor hieb ghawden kmehmes id sublime, is de tik nieudh un tehlmen pro sien infamia. Id functional aspect ios Oin Ring sis endervide Saurons blind gwaukania ad bunges un absolut magh ep quantum eet bell in tod mund. 
Kun Sauron king sien fingher med id Oin Ring, Celebrimbor kwahsit ia maxams tos sam qui se hieb kalihn Annatar, iom Donenpoti, kun is hieb-se presentet ei. Ghabend bad ia baysas as Potnia Galadriel, is tieungit kehle ia tri senst rings, ta qua is hieb kovacht mon ed qua skip id summum os eys art. 
Bet is Tenipoti, vighabend eys plan hieb esen distaraght bihsit ob to tem furieus quem is ieurgh sien armees kay exraudhe quo hieb skapen ud iom pos tant efforts ed complots. Is krig mier territoria ed nimen ghohd resiste ia hajoums os eys mustring horde. Is bad arrivit ant ia dwors os Ost-in-Edhil quer Celebrimbor ed i Elfs witerstahr bolt-ye hina hol buit lusen. Sems, ducen ab Elrond iom Pwolelf, ghohd mwaungsoue menxu alyi tenteer joine Potnia Galadriel unte id itner ia hieb kwohrn per Khazad-Dum. Bet ti trohv ia dwors ios Dwerghencitad clus, Durïn ghi biey od con i entriet id Khitert i hieb protiebudt. 
Ost-in-Edhil pohd ed con id Celebrimbor qui buit torturen yed naiw itirief quer wohs ia tri rings. Is Tenipoti lambh lakin ia penkdem qua mien in id citad ed gvohn iom senst iom megil elf kovachen. 
 Ia rings im Nazgûl sont id major kamyab os Sauron. Ir maghs ed influence uper menscwanaks hant tyohcto kemti ia wehlpens ios Tenipoti. Ploisko iom Roybrukh os Angmar, est pau gnoht id identitat im Nev. Quanti sont wanaks ex id piern zaman kun Nùmenor bug sien waldh uper id mund. Quanti ghid nemertum ed magh.
Hant daken tik aungwitia ed id waldh ios Tenipoti.
Bila regne uper i Elfs, Sauron decis od ia clenods is hieb klohpt ghehdient tem maung persclave races is iey minor. Ighi Dwerghs ed Menscens ne gnohvs Amans Luces, khiekeer skipes sekwent iom un tem megil menace quem tod im Noldor. 
Terschi subihsit is un deuysen quod rarzih iom iter. Ies Dwerghs, dayir-yens is hieb naiwo kaurto de istifsare, obkwohk pior difficil ad controle ar pior piern ud eys mentalitat. Dahvs ein ring ielgi roy tos folk hieb is yed spehn waldhe iens, bet quanti resisteer iom. Is kamyieb in id druna iom yars tik erode ir vol ed auge un trend ies hieb ja in ir kerd quayque id hieb esen semper controlen ab ir mensdeh. Iamen subtile maghs iom rings crisc ir opnos ed orienteer ryowkhow-ye ir orbats om prospection ed artisanat, buir de pro Sauron id possibilitat os transforme ir plaisure de makhe bell jects do un lasni wan os xihes we bifanghe ia. 
It pelu secules serter, ia dwerghenteuts, quayque ia ne cess ei Skadhenpoti, kwohnd ir fat. Pussiret ab ir opnosghigda, ies Dwerghs vien stets dalg tresurs ed productive mines. Incurseer stets meis riska kay bihe richer ed katha sbudeer taunays. Vasya sept rings iom dwerghenroys disparihr in ia piurns iom dragons au maghses hatta do ia coffers em grehdic maurdhers. 
thumb|left|335 px
Sauron hieb minter problemes dei Menscens, ighi obkwohk malleabler, receptiver dia eys messages om taunay ed eys proposens om augos ed waldh. Hatta i Nùmenoris, qui is redwoyit meist, ne eent gururfred. It kamyieb is kape tri ex i do eys nets. Eent staur swamens qui bihr i dervsti slougs ios Ringenpoti. 
Nev elfisk rings dahsit is im Menscims. Ta clenods brigh augos ed klewos ad quel gwiv bohr oin, sollient hatta el buwes nemerti, au to est quo Sauron hieb ei lohct. In druve, tikmen id corposmyehrken eet nilent, id de ment subsistit wahid-ye dank ia kweits quod id ring hieb antplohcen sub Saurons aegid : haines, gurur, waldhvol, crueltat. Tel nemerti ses eet in facto ne meis quem un lasni kabus quel gwivit tik med sien ring ed id menos quod bohnd el ei Oin Ring. 
Kun is Tenipoti buit vict ab id coalition iom Leudher Folks, un era ens ed uno mier part os Saurons essence buit amputen eysghi ring buit abdehn ud iom. I nev ringslougs – i Nazgûl – disparihr unte sem wakt ed ia tri rings os Celebrimbor – ta qua ne hieb esto stohrct – ghohd bad-ye daughe kay sarce ia forfacts iom hordes os Sauron. 
Iaghi hieb est makht ab un extraordinar daber qui hieb gnoht Valinors luces. Isswo Aulë hieb doct arts im Noldor ed hieb im daht id gust os beauteit in id creation ed id joy os uces. Esdi i rhielt, naiwo se forvriej i kam Sauron ed eysi slougs. Tod vraj hieb limiten-on ziel : dinghes, uperwaldhe, controle we corrumpes. I de Elfs ne ghieb tod notion idghi stus protie genas loys. 
Quo i mertis aynt elfisk magia poitt meist-ye bihe kalen un soitos : beauteit ed art flatternt imagination hina leusihes id ghaben ios realitat ios perambhend mund kay nos entrihes alyo subtiler yed tem real universe. Ia elfenrings hieb est makht med tod weida : bi tod sabab hieb Imladris au Lòrien sem nekwahim kweitus yed present ibs okwims im mertis. Naiwo permiss ia tri rings im Elfs sem ostensor ed gururic mystic manifestations, sontern bellerihr ed kieur de ia gaivias ed dei leuds qui wohs ter. 
Buit diu credihn od Gandalfs maschour piurnwehrgs eent due Narya, id piurnringo quod hieb esen uperdahn ei, yed id saul druv influence id hieb iti buit addihes daumost ed sogn do id kerdo tim qui smieuter ia, id piurn id posdohrj iti eet tod iom passions ed wierme iom kerd ed sentiments, ne tod, for pior material ed vil, om brands ed volcans. 
Buitghi un extraordinar augos, chunke ia rings ghohd cree sekwent id mensdeh es quel bohr ia sem salv havens os purtat, au coschmars om haines ed dementia kam ta do-ya i Nazgûl se hieb soitosbohndt.